มีอะไรกับแฟนเมื่อวานนี้ กินยาคุมฉุกเฉินตอนนี้ทันมั้ยคะ แล้วหลังจากนั้นต้องกินยาคุมกำเนิดด้วยมั้ยคะ
สวัสดีค่ะ ประสิทธิภาพในการป้องกันการตั้งครรภ์ของยาคุมฉุกเฉิน จะขึ้นอยู่กับความรวดเร็วในการทานหลังจากมีเพศสัมพันธ์ หากได้ทานภายในไม่เกิน 12 ชั่วโมงหลังจากมีเพศสัมพันธ์ จะช่วยป้องกันการตั้งครรภ์ประมาณ 95% หากทานภายใน 12-24 ชั่วโมง จะป้องกันการตั้งครรภ์ได้ประมาณ 85% หากทานภายใน 24-48 ชั่วโมง จะป้องกันการตั้งครรภ์ได้ประมาณ 75% หากทานภายใน 48-72 ชั่วโมง จะป้องกันการตั้งครรภ์ได้ประมาณ 58% ดังนั้น หากเพิ่งมีเพศสัมพันธ์ไปเมื่อวาน วันนี้ก็ยังสามารถทานยาคุมฉุกเฉินป้องกันได้อยู่ค่ะ เพียงแต่ก็ะไม่สามารถป้องกันได้ 100%ส่วนหลังจากนั้น การจะทานยาคุมกำเนิดชนิด 21 หรือ 28 เม็ดต่อหรือไม่ ขึ้นอยู่กับว่ามีเพศสัมพันธ์อีกบ่อยแค่ไหน หากยังคงมีเพศสัมพันธ์บ่อยๆ อีก ก็ควรเริ่มทานยาเม็ดคุมกำเนิดไปเลย หรืออาจเลือกวิธีอื่นๆ ก็ได้ เช่น ยาฉีดคุมกำเนิด แผ่นแปะคุมกำเนิด เป็นต้น ซึ่งจะช่วยป้องกันการตั้งครรภ์ได้มากกว่า 99% ไม่ควรทานยาคุมฉุกเฉินบ่อยๆ เพราะจะมีผลต่อการทำงานของรังไข่ ทำให้มีเลือดออกผิดปกติ และประจำเดือนมาผิดปกติได้ อีกทั้งประสิทธิภาพของยาคุมฉุกเฉินก็ไม่ถือว่าดีมากนักเมื่อเทียบกับวิธีอื่นๆ ค่ะ โดยจะช่วยป้องกันการตั้งครรภ์ได้ประมาณ 58%-95% ค่ะ